বঙ্গবন্ধু সরাসরি প্রকাশ্যে একদল করে ভুল করেছিলেন। শেখ হাসিনা সে ভুল করছেন না। তিনি ঘোষণা দিয়ে একদলীয় শাসন চালু করে বাকশালের মতো দেশ চালাচ্ছেন। তার পিতা দমন করে বিরোধী দলকে ভীতসন্ত্রস্ত করে রেখেছিলেন। এখন শেখ হাসিনা বিরোধী দলের ওপর কঠোর দমননীতি চালাচ্ছেন। ২০১৩ সালে শত মানুষকে হত্যা করে বিরোধী দলের ওপর দোষ চাপিয়েছেন। বিরোধী দলের রাজনীতি শুদ্ধ-কি-অশুদ্ধ বা ভুল কি না সে নিয়ে আলোচনা হতে পারে। বিরোধী দলকে সন্ত্রাসী বলে গালাগাল দেয়া ঠিক হচ্ছে কি না সে নিয়ে সব মহলেরই ভাবা দরকার। শেখ হাসিনাকে হয়তো কেউ বুদ্ধি দিয়েছেন যে, কঠোর দমননীতি অবলম্বন করলে বিরোধী মত ও দল আস্তে আস্তে নিস্তেজ হয়ে যাবে। এ ধরনের নীতি পাকিস্তানে আইয়ুব খান, ইয়াহিয়া খান, ভারতে ইন্দিরা গান্ধীও গ্রহণ করেছিলেন। আজ আর সেই পাকিস্তান নেই। দমননীতি দ্বারা যেকোনো দেশের স্বাধীনতা বিপন্ন হয়। স্বৈর শাসকেরা এ বিষয়টি কখনোই বুঝতে চায় না। ইন্দিরা গান্ধীও সিভিল ডিক্টেটর ছিলেন। তিনি গণতন্ত্রের নাম নিয়ে দেশবাসীর সাথে প্রহসন করতেন। তারই দ্বৈতনীতির কারণে আজ কংগ্রেসের এমন করুণ অবস্থা হয়েছে। বাংলাদেশ আরব দেশ বা মিয়ানমার নয়। এ ধরনের দেশে গণতন্ত্র থাকে না, তাই সংবাদপত্রের স্বাধীনতার প্রশ্নও আসে না। দমন নীতিকেই শাসকেরা ক্ষমতার উৎস বলে মনে করেই জনগণকে বাধ্য রাখে কিছুকালের জন্য।